SKRIFTLIG FORESPØRGSEL E-3304/01

af Jonas Sjöstedt (GUE/NGL) til Kommissionen

(28. november 2001)

Om: Salmonella i kød importeret til Sverige

Af 72 indførte kødpartier fra EU-lande fandt Livsmedelsverket (levnedsmiddelstyrelsen) salmonella i hvert ottende. I svinekød var det i hvert fjerde til trods for, at kødet skal være garanteret smittefrit. Af 14 analyserede bakteriestammer i det smittede kød viste de 12 sig at være resistente mod alle antibiotika, og to var modstandsstærke mod seks typer af antibiotika.

Resultatet fremgår af Livsmedelsverkets rapport Garantiprojekt 2000. Af de 72 partier, der blev taget prøver af, var de 29 oksekød, 24 svinekød og 19 fjerkrækød. Af svinekødet viste det sig, at godt og vel hvert fjerde parti indeholdt salmonella, og det samme gjaldt to partier fjerkrækød. Det meste svinekød med salmonella var fra Tyskland. Af ti undersøgte partier var de fem smittede trods kontrollen. Livsmedelsverket har også gennemgået dokumenterne for 532 kødpartier, som var omfattet af salmonellagarantien, for at se, om EU-bestemmelserne var overholdt. For 83 pcts.

vedkommende var certifikaterne korrekte. Det svenske Livsmedelsverk konstaterer, at kendskabet til de særlige svenske regler for salmonella i højere grad må udbredes i EU, og at salmonella kan findes i partier trods korrekte certifikater. Det var måske en mulighed at returnere kødpartier fra notoriske syndere, hvis der mangler certifikater, eller de er fejlagtige.

Kravet i EU må være, at 100 % af det kød, der importeres til Sverige, skal have korrekte certifikater. Hvad vil Kommissionen gøre for at sikre, at det bliver tilfældet?

Svar afgivet på Kommissionens vegne af David Byrne

(24. januar 2002)

Som svar på spørgsmålet fra det ærede parlamentsmedlem ønsker Kommissionen at påpege, at de svenske levnedsmiddelkontrolmyndigheder (Livsmedelsverket) ikke har gjort Kommissionen opmærksom på rapporten garantiprojekt 2000, som der henvises til. En mulighed ville være, at Kommissionen orienterede medlemsstaterne om resultaterne af de svenske myndigheders overvågning på grundlag af officielle, udtømmende oplysninger.

De svenske myndigheder er berettiget til som led i håndhævelsen af de supplerende garantier, som de har fået i forbindelse med tiltrædelsestraktaten, at føre en vis kontrol med de kødpartier, som de modtager fra andre medlemsstater, under overholdelse af bestemmelserne i direktiv 89/662/EØF(1). Ud over den bilaterale kontakt mellem medlemsstaterne og de svenske myndigheder holder sidstnævnte Kommissionen orienteret via Fællesskabets telematiske system til hurtig varsling på levnedsmiddelområdet om, hvorvidt de finder kontaminerede partier, og om, hvilke forholdsregler de har taget. Kommissionen videregiver straks oplysningerne til de øvrige medlemsstater. I tilfælde af gentagne problemer med samme oprindelse kan Kommissionen foretage en særlig opfølgning og kræve forbedringer. Om nødvendigt kan Levnedsmiddel- og Veterinærkontoret anmodes om at foretage et kontrolbesøg.

Kommissionen udvikler tiltag for at mindske risikoen for salmonellose hos mennesker med oprindelse i levnedsmidler. Den vedtog den 1. august 2001 en rapport og to forslag, der er blevet forelagt Rådet og Europa-Parlamentet, og som har til formål at styrke forebyggelsen og overvågningen af zoonoser(2). Der er blevet fremsat et forslag til forordning, hvori Fællesskabets målsætninger vedrørende reduktion af forekomsten i dyrepopulationer og eventuelt i andre stadier i fødevarekæden fastlægges. Efter en overgangsperiode træder visse begrænsninger vedrørende markedsføringen af æg og fjerkrækød i kraft.

(1) Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (EFT L 395 af 30.12.1989).

(2) KOM(2001) 452 endelig udg. (rapporten); EFT C 304 E af 30.10.2001 (forslagene).